SKRIFTLIG FORESPØRGSEL E-1481/03

af Jan Mulder (ELDR) til Rådet

(2. maj 2003)

Om: Beskyttelse af de finansielle interesser, for så vidt angår landbrugsudgifterne

Den 30. januar 2003 godkendte Parlamentet betænkning A5-0447/2002 om revision af proceduren for regnskabsafslutning (T5-TAPROV(2003)0028). Heri anmoder Parlamentet (punkt 28) om, at kandidatlandene fra tiltrædelsesøjeblikket ikke må nyde godt af støttesystemerne under den fælles landbrugspolitik, hvis IFKS i dets forenklede form, som omtalt i punkt 4.5.3. i Kommissionens meddelelse om udvidelsen og landbruget, ikke er operationelt. Derudover anmoder EP (punkt 36) Kommissionen om at tilbageholde eller kraftigt nedsætte IFKS-relaterede betalinger under den fælles landbrugspolitik til de medlemsstater, der ikke har gennemført IFKS, indtil systemet er fuldstændig gennemført.

1. Kan Rådet oplyse, hvad det mener om Parlamentets ovenstående synspunkter, bl.a. i lyset af den forestående udvidelse af Unionen og nødvendigheden af at beskytte Unionens finansielle interesser?

2. Er Rådet enig i, at der, for så vidt angår de foranstaltninger, der træffes til beskyttelse af de finansielle interesser, ikke må sondres mellem nuværende og fremtidige medlemsstater?

Samtidig anmoder EP i ovennævnte betænkning (punkt 33) Rådet om at vedtage Kommissionens forslag om, at perioden for korrektion af udgifterne forlænges fra de nuværende 24 måneder til 36 måneder(1). Parlamentet godkendte allerede dette forslag den 24. september 2002.

3. Kan Rådet oplyse, hvordan det stiller sig til Kommissionens forslag, og om det påtænker at træffe en beslutning om dette?

(1) KOM(2002) 293.

Svar

(2. oktober 2003)

1. Rådet gør det ærede parlamentsmedlem opmærksom på, at EUGFL-budgettet tegner sig for ca. 45 % af EU-budgettet, og at det derfor er absolut nødvendigt at råde over en mekanisme, der sikrer en korrekt afholdelse af de udgifter, der følger af EUGFL-budgettet, samt en velfungerende ordning for regnskabsafslutning. Det integrerede forvaltnings- og kontrolsystem (IFKS), der blev indført som følge af reformen af den fælles landbrugspolitik i 1992, og som for øjeblikket er det vigtigste instrument til kontrol af de fleste udgifter under den fælles landbrugspolitik, opfylder dette mål.

2. Rådet understreger, at det tillægger beskyttelsen af EU's finansielle interesser stor betydning. Der er derfor blevet lagt særlig vægt på dette spørgsmål under tiltrædelsesforhandlingerne både under kapitel 7 om landbrug og under kapitel 28 om finanskontrol.

De tiltrædende stater har gjort betydelige fremskridt på dette centrale område af gældende EU-ret, og EU overvåger nøje de forpligtelser, de tiltrædende stater har indgået under forhandlingerne, deres tilpasning til gældende EU-ret samt styrkelsen af deres administrative kapacitet med henblik på effektivt at gennemføre de relevante EU-bestemmelser ved tiltrædelsen.

Det er endvidere klart, at gældende EU-ret, herunder de betingelser, man nåede til enighed om under forhandlingerne som nedfældet i traktaten og tiltrædelsesakten, og som Europa-Parlamentet har godkendt, skal overholdes fuldt ud. Ifølge betingelserne vedrørende landbrugsudgifter kan de tiltrædende stater vælge mellem at anvende den standardordning for direkte betalinger, der gælder i det nuværende EU, hvis de er klar til effektivt at gennemføre EU-bestemmelserne, eller at anvende den forenklede ordning på de betingelser, der er fastsat i tiltrædelsesakten. Der skal kunne gøres brug af den forenklede ordning i 3 år med mulighed for at forlænge den to gange med et år. I den periode, hvor den forenklede ordning anvendes, må de tiltrædende stater tage de nødvendige skridt til at etablere de strukturer til gennemførelse af det integrerede forvaltnings- og kontrolsystem (IACS), der er nødvendige, hvis standardordningen for direkte betalinger skal kunne forvaltes korrekt, således at de er klar til at anvende dette system umiddelbart efter overgangsperiodens udløb.

3. Hvad endelig angår det ærede parlamentsmedlems sidste spørgsmål, har Kommissionen rent faktisk forelagt Rådet et forslag om ændring af forordning nr. 1258/99 om finansiering af den fælles landbrugspolitik; forslaget tager sigte på at forlænge den periode, hvor der kan anvendes en udgiftsjustering, fra 24 til 36 måneder. Rådets instanser har behandlet forslaget, senest den 7.-8. oktober 2002, men har ikke kunnet tage det til følge.